## Zakon o istospolnim zajednicama

### NN 116/2003 (22.7.2003.), Zakon o istospolnim zajednicama

# HRVATSKI SABOR

1584

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O ISTOSPOLNIM ZAJEDNICAMA

Proglašavam Zakon o istospolnim zajednicama,
koji je donio Hrvatski sabor na sjednici 14. srp­nja 2003.

Broj: 01-081-03-2597/2
Zagreb, 16. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O ISTOSPOLNIM ZAJEDNICAMA

I. OPĆE ODREDBE

Članak 1.

Ovim se Zakonom uređuje
istospolna zajednica i pravni učinci postojanja te zajednice.

Članak 2.

Istospolna zajednica, u
smislu ovoga Zakona, je životna zajednica dviju osoba istog spola (u daljnjem
tekstu: partner/ica) koje nisu u braku, izvanbračnoj ili drugoj istospolnoj
zajednici, a koja traje najmanje tri godine te koja se temelji na načelima
ravnopravnosti partnera, međusobnog poštovanja i pomaganja, te emotivnoj
vezanosti partnera.

Članak 3.

Istospolnom zajednicom
smatra se životna zajednica osoba koje:

– su starije od 18
godina,

– nisu lišene poslovne
sposobnosti,

– nisu krvni srodnici u
ravnoj lozi, a u pobočnoj zaključno do četvrtog stupnja.

Članak 4.

Pravni učinci
postojanja istospolne zajednice su pravo na uzdržavanje jednog od partnera/ice
i pravo na stjecanje i uređiva­nje međusobnih odnosa u svezi imovine te pravo
na uzajamno pomaganje.

Članak
5.

Za rješavanje sporova o
pitanjima koja uređuje ovaj Zakon, nadležan je sud prema općim pravilima
postupanja, ako ovim Zakonom nije drukčije određeno.

II. UZDRŽAVANJE

Članak 6.

(1) U istospolnoj
zajednici partner/ica koji nema dovoljno sredstava za život ili ih ne može
ostvariti iz svoje imovine, a nije sposoban za rad ili se ne može zaposliti,
ima pravo na uzdržavanje od svoga partnera/ice.

(2) Ako je prestala
istospolna zajednica, partner/ica koji ispunjava uvjete iz stavka 1. ovoga
članka i članka 2. ovoga Zakona ima pravo na uzdržavanje od drugog
partnera/ice.

(3) Tužba za uzdržavanje
može se podnijeti u roku od šest mjeseci od dana prestanka istospolne
zajednice.

Članak 7.

Sud može odbiti zahtjev
za uzdržavanje partnera/ice, ako bi uzdržavanje predstavljalo očitu nepravdu za
drugog partnera/icu.

Članak 8.

(1) Sud može odlučiti
da obveza uzdržavanja partnera/ice traje do godine dana, osobito kad je tužitelj/ica
u mogućnosti u dogledno vrijeme osigurati sredstva za život na drugi način.

(2) U opravdanim
slučajevima sud može produljiti obvezu uzdržavanja.

(3) Tužba za
produljenje uzdržavanja može se podnijeti samo do isteka vremena za koje je uzdržavanje
određeno.

Članak 9.

(1) Pravo na uzdržavanje prestaje ako
partner/ica sklopi brak.

(2) Pravo na uzdržavanje prestaje sudskom
odlukom ako sud utvrdi da uzdržavani partner/ica živi u izvanbračnoj ili novoj
istospolnoj zajednici ili da je postao nedostojan toga prava ili ako više ne
postoji koji od uvjeta iz članka 6. stavka 1. ovoga Zakona.

(3) Sud će odrediti da pravni učinak odluke o
prestanku uzdržavanja iz stavka 2. ovoga članka nastaje i prije njene
pravomoćnosti, od dana kada su nastupile pretpostavke za prestanak uzdržavanja.

Članak 10.

U postupku određivanja uzdržavanja primjenjuju
se odgo­varajuće odredbe Obiteljskog zakona.

III. IMOVINSKI ODNOSI

Članak 11.

Partneri/ice mogu imati zajedničku stečevinu i
vlastitu imovinu.

Članak 12.

Zajednička stečevina je imovina koju su
partneri/ice stekli radom za vrijeme trajanja istospolne zajednice ili potječe
iz te imovine.

Članak 13.

Partneri/ice su u jednakim dijelovima suvlasnici
u zajed­ničkoj stečevini.

Članak 14.

Na zajedničku stečevinu primjenjuju se odredbe
stvarnog i obveznog prava, ako ovim Zakonom nije drukčije određeno.

Članak 15.

(1) Za poslove redovite
uprave smatra se da je drugi partner/ica dao svoj pristanak ako se ne dokaže
suprotno.

(2) Nepostojanje
pristanka ne utječe na prava i obveze poštene treće osobe.

Članak
16.

Dobitak od igara na
sreću zajednička je stečevina.

Članak 17.

(1) Imovina koju
partner/ica ima u trenutku početka postojanja istospolne zajednice ostaje
njegova vlastita imovina.

(2) Vlastita imovina je
i imovina koju je partner/ica stekao tijekom istospolne zajednice
nasljeđivanjem ili darovanjem.

Članak 18.

(1) Autorsko djelo je
vlastita imovina onog partnera/ice koji ga je stvorio.

(2) Imovinska korist od
autorskog prava i autorskom pravu srodnih prava ostvarenih tijekom istospolne
zajednice zajednička je stečevina.

Članak
19.

(1) Imovinskopravni
odnosi partnera/ice mogu se urediti ugovorom o uređenju imovinskopravnih odnosa
na postojećoj ili budućoj stečevini i imovini.

(2) Ugovor iz stavka 1.
ovoga članka se sklapa u pisanom obliku, a potpisi partnera/ica moraju biti
ovjereni.

Članak 20.

Ugovorom o uređenju imovinskopravnih odnosa
partnera/ica nije dopušteno ugovoriti primjenu stranog prava na imovinskopravne
odnose.

IV. ZABRANA DISKRIMINACIJE

Članak 21.

(1) Zabranjuje se svaka
diskriminacija, izravna i neizravna na osnovi istospolne zajednice kao i
činjenice homoseksualne orijentacije.

(2) Poticanje druge
osobe na diskriminaciju smatra se diskriminacijom u smislu stavka 1. ovoga
članka.

(3) Izravna
diskriminacija znači svako postupanje kojim se osoba koja je član istospolne
zajednice stavlja ili je bila stavljena u nepovoljniji položaj od druge osobe u
usporedivoj situaciji na temelju činjenice da je član istospolne zajednice.

(4) Neizravna
diskriminacija postoji kada određena naizgled neutralna odredba, kriterij ili
praksa osobu koja je član istospolne zajednice na temelju te činjenice stavlja
ili bi stavila u nepovoljniji položaj u odnosu na druge osobe.

V. ZAVRŠNA ODREDBA

Članak 22.

Ovaj Zakon stupa na
snagu osmoga dana od dana objave u »Narodnim novinama«.

Klasa: 552-01/03-01/01
Zagreb, 14. srpnja 2003.

HRVATSKI SABOR

Predsjednik
Hrvatskoga sabora
**Zlatko** **Tom****či****ć,** v. r.

Zakon, NN 116/2003-1584